དེས་ན།སྲོལ་རྒྱུན་རིག་གནས་ཀྱིས་ཁྲོམ་ར་གོང་འཕེལ་བཏང་དང་གཏོང་བཞིན་ཡོད་པ་བདེན་ལ།ཁྲོམ་རས་ཀྱང་སྲོལ་རྒྱུན་རིག་གནས་རྒྱ་ཁྱབ་ཏུ་སྤེལ་བ་དངོས་དོན་ཡིན་པ་སུས་ཀྱང་བསྙོན་དུ་མེད་མོད་ཀྱང་།ཁྲོམ་ར་རང་ལ་མངའ་བའི་ངོ་བོ་དེས་སྲོལ་རྒྱུན་རིག་གནས་ཀྱི་རྣམ་པ་ཇི་མ་ཇི་བཞིན་རྒྱུན་འཛིན་ཐུབ་སྲིད་དམ།དེ་བཞིན་ཁེ་ལས་ཚོགས་པ་དེ་དག་གིས་ནམ་ཞིག་དམངས་ཁྲོད་རིག་གནས་དེར་ཁྲོམ་ར་དེ་ཙམ་མེད་པར་གྱུར་ན།ཁོ་ཚོར་བརྙན་འཕྲིན་དང་རླུང་འཕྲིན་ནང་དུ་བཅར་འདྲི་བྱེད་སྐབས་བརྗོད་པ་བཞིན།སྔར་བཞིན་དམངས་ཁྲོད་རིག་གནས་དེ་སྲུང་འཛིན་བྱེད་མཁན་གྱི་བྱེད་པ་པོ་ཞིག་ཏུ་འགྱུར་སྲིད་དམ།སྤྱི་བྱིངས་རིག་གནས་དེ་དམངས་ཁྲོད་རིག་གནས་ཀྱི་རྣམ་པའི་ཐོག་ནས་མངོན་སྐབས།ཇི་ལྟར་བྱས་ཏེ་རང་གི་ཁྲོམ་རའི་དགོས་མཁོ་བསྐངས་ཐུབ་ལ།ཡང་དམངས་ཁྲོད་རིག་གནས་ཀྱི་ཁྱད་ཆོས་མི་འགྱུར་བར་སྲུང་འཛིན་བྱེད་ཐུབ་བམ།དེ་དག་ཚང་མ་ང་ཚོའི་མདུན་དུ་ལྷགས་པའི་གནས་དོན་རེད་ལ།ངེས་པར་བསམ་གཞིག་བྱེད་དགོས་པའི་གནས་དོན་ཞིག་ཀྱང་རེད།རྩོམ་འགན་པ།རྟ་མགྲིན